Nina Malterud

Nina Malterud (født 28. oktober 1951 i Oslo) er norsk keramiker og professor i kunst. Hun er utdannet ved Statens Håndverks- og kunstindustriskole (1971–74), og arbeidet deretter i 20 år som kunstner ved Frysja Kunstsenter i Oslo. Hun har siden 1994 vært professor og leder av keramikklinjen ved Statens høgskole for kunsthåndverk og design i Bergen, i tillegg til sitt kunstneriske virke. I årene 1999–2002 var hun viserektor og fra 2002–2010 rektor ved Kunsthøgskolen i Bergen. 

Som kunstner har hun produsert en lang rekke utstillinger og bestillingsverk. De første 20 årene av sin karriere jobbet hun ved Frysja Kunstsenter in Oslo, hvor hun blant andre gjorde flere utstillinger og prosjekter i samarbeid med Beth Wyller og Lisbet Dæhlin. Hun er kjent for å basere sin kunst på velkjente keramiske former som kopper, boller, fat og fliser, og mens hennes tidligere arbeider bestod av forsiktig ornamentering, matte flater og jordfarger, er hennes senere verk mer fargerike med glaserte flater og et mer abstrakt uttrykk. Mange av hennes arbeider er i årenes løp innkjøpt av de norske kunstindustrimuseene og andre norske samlinger.

Nina Malterud var i 1979 initiativtager til tidsskriftet Kunsthåndverk og var medlem av redaksjonen fram til 1987. Hun har skrevet en rekke tekster til utstillinger og kataloger, og er også en aktiv kunstkritiker. I tillegg har hun i en årrekke vært svært sentral i diskursen omkring kunstnerisk utviklingsarbeid i akademia, og har i den forbindelse publisert flere artikler i vitenskapelige tidsskrifter. 

Malterud var sentral i opprettelsen av Program for kunstnerisk utviklingsarbeid i 2003 og har sittet i styret i programmet fram til 2014. Hun har også medvirket i en rekke ulike oppdrag i forbindelse med utredninger om og evalueringer av høyere kunstutdanning. 

Hun har mottatt flere utmerkelser og stipender, blant annet Statens treårige arbeidsstipend i 1979–1981, Anton Chr. Houens legat i 1985, Norske Kunsthåndverkeres vederlagsstipend i 1989 og Norske Kunsthåndverkeres ærespris i 2005. I 2022 mottok hun Ulrik Hendriksens ærerspris fra Bildende Kunstneres Hjelpefond, en pris som tildeles en billedkunstner, kunsthåndverker eller kunstfotograf som har gjort en spesielt fortjenstfull og uegennyttig innsats til beste for kunstnere og det visuelle kunstfeltet i Norge. Samme år ble hun utnevnt til Ridder av 1. klasse av den Kongelige Norske St. Olavs Orden for sin innsats i kunstutdanningen og for sitt kunstneriske virke.

Publikasjoner 
 Malterud, Nina (2013). Supervisors’ Support – Some Specific Challenges. SHARE Handbook for Artistic Research Education, p.60-65 
 Malterud, Nina og Anne Britt Ylvisåker (2002). Brennpunkt Bergen. Keramikk 1950–2000. Kunsthøgskolen i Bergen/ Permanenten Vestlandske Kunstindustrimuseum. Bergen.
 Malterud, Nina (2009). Can You Make Art without Research? I Art and Art Research, Zürich University of the Arts.  
 Malterud, Nina (2012). Kunstneriske utviklingsarbeid – nødvendig og utfordrende. Information. Nordic Journal of Art and Research. Vol 1/2012

Referanser

Eksterne lenker 
 Nina Malterud i Norsk kunstnerleksikon
 Hjemmeside
 Intervju med Malterud
 Kunsthåndverk, tidsskrift

Norske kunstprofessorer
Norske keramikere
Personer fra Oslo
Fødsler i 1951